Elsebeth Gerner Nielsen (RV), 2004-11-24:
Det Radikale Venstre hilser det velkommen, at regeringen omsider sikrer, at alle udlændinge, som kommer til Danmark, forpligtes til at gå til dansk.
Det har vi som bekendt foreslået mange gange, men uden at finde den store lydhørhed.
Vores begrundelse for forslaget er selvfølgelig, at forudsætningen for at klare sig godt i det danske samfund, opdrage sine børn til at blive velfungerende borgere her i landet og kunne deltage i demokratiet er, at man taler dansk.
Desværre er der en gruppe indvandrere, som ikke i dag har og heller ikke tidligere har fået den mulighed.
Det skyldes, at danskundervisningen kun har været et tilbud og ikke en pligt.
Det har ikke mindst givet mange kvinder problemer.
Kvinder, hvis mænd ikke har fundet det vigtigt, at de gik til dansk, er ofte ikke kommet til dansk.
Kvinder i voldelige ægteskaber har f.eks. typisk det problem, at de ikke har fået lov til at komme uden for en dør.
Det er glædeligt, at regeringen nu har indset, at det er nødvendigt at gøre danskundervisningen til en pligt og ikke bare en ret.
Vores forslag har været, at forlængelse af en midlertidig opholdstilladelse kunne gøres afhængig af, at ansøgeren har udvist vilje til at gå til dansk.
Dermed ville samfundet få en sanktionsmulighed over for de familier, hvor den udenlandske ægtefælle ikke får lov til at gå til dansk.
Jeg er i tvivl om, hvorvidt lovforslagets sanktionsmuligheder vil virke, men under alle omstændigheder vil Det Radikale Venstre støtte den del af lovforslaget, som gør danskundervisningen til en pligt.
Vi kan til gengæld ikke støtte, at alle udlændinge i fremtiden skal underskrive en erklæring om, at de vil opdrage drenge og piger lige, og at de ikke vil slå deres koner, deres børn og andre.
Hvad vil helt almindelige retskafne mennesker ikke tænke om Danmark, hvis de skal underskrive en sådan erklæring.
Det er jo dybt diskriminerende og fordomsfuldt: Udlændinge er pr. definition kvindeundertrykkere og børnemishandlere.
Danmark vil være verdens mest konkurrencedygtige land.
Jeg er sikker på, at udlændinge, som flytter til Danmark som forskere eller med en anden spidskompetence, vil føle sig meget velkomne, når de præsenteres for sådan en erklæring.
Hvilken virkning vil den pågældende erklæring overhovedet have på de konkrete problemer?
Lovforslagets anden del kan Det Radikale Venstre ikke støtte.
Vi er enige i, at Danmark ikke behøver alene at tage de dårligste kvoteflygtninge, men der er langt fra den holdning og til at sige, at det er flygtninges integrationspotentiale, der skal afgøre, om de kan komme til Danmark.
Forslaget kunne i stedet være, at Danmark tager flere end de nuværende 500 kvoteflygtninge, og at de ekstra, vi tager, udvælges dels efter kvalifikationer, dels efter beskyttelsesbehov.
Vi er endvidere enige i ngo-organisationernes kritik af vidensgrundlaget for den nye flygtningepolitik.
Vi kan ikke forstå, at den arbejdsgruppe, som har stået bag udviklingen af den nye politik for kvoteflygtninge, kun består af embedsmænd fra Integrationsministeriet.
Vi finder det dybt beklageligt, at staten i stigende grad både undersøger sig selv og alene tager ansvaret for at fremskaffe det nye vidensgrundlag.
Det havde været meget klædeligt, at man havde støttet sig til eksperter udefra.